
* * *
Dārgie sabatskolu vadītāji! 


Šajā ceturksnī mēs pievērsīsimies Inter – Eiropas divīzijai, kura vada Septītās dienas adventistu darbu 20 valstīs un teritorijās: Andorā, Austrijā, Beļģijā, Bulgārijā, Čehijas Republikā, Francijā, Vācijā, Gibraltārā, Itālijā, Lihtenšteinā, Luksemburgā, Maltā, Monako, Portugālē, Sanmarīno, Slovākijā, Spānijā, Šveicē un Vatikānā. Šajā reģionā dzīvo 343 miljoni iedzīvotāju, tajā skaitā 182 411 adventists. Adventistu īpatsvars šeit ir aptuveni viens uz  katriem 1880 iedzīvotājiem.

Šī ceturkšņa Trīspadsmitā sabata ziedojums, pazīstams arī kā ziedojums ceturkšņa misijas projektiem, atbalstīs 5 projektus 4 valstīs: Beļģijā, Bulgārijā, Itālijā un Rumānijā.  Vairāk informācijas varat atrast šīs lapas sānjoslā.





     Īpašas iespējas
Lai jūsu sabatskolas nodarbības kļūtu dzīvākas, mēs piedāvājam fotoattēlus, video un citus materiālus, kas papildina katru misijas stāstu. Plašāka informācija ir sniegta katra stāsta sānjoslā. Lai apskatītu tūrisma objektu fotoattēlus un citas ainas no aprakstītajām valstīm, pamēģiniet ieiet bezmaksas fotobankās, piemēram, pixabay.com vai unsplash.com. Lasot misijas stāstu, jūs varat rādīt fotoattēlus savā datorā vai mobilajā ierīcē, vai arī varat izdrukāt fotoattēlus, lai izrotātu savu sabatskolas telpu vai draudzes ziņojumu dēli.
Turklāt ar Inter - Eiropas divīziju saistītos  faktus un aktivitātes jūs varat lejupielādēt vietnē bit.ly/eud-2026 un jauniešu un pieaugušo misijas ceturkšņa žurnāla PDF versiju vietnē bit.ly/adultmission. Sekojiet mums vietnē facebook.com/missionquarterlies.

Noteikti lejupielādējiet bezmaksas video par svarīgākajām misijas darba aktivitatēm ar ziņojumiem no Inter - Eiropas divīzijas un ārpus tās. Lejupielādējiet vai straumējiet no Adventistu misijas tīmekļa vietnes bit.ly/missionspotlight.

Lūdzu, ņemiet vērā, ka jums stāsti nav jāizlasa  tieši tā, kā tie ir publicēti. Šie stāsti ir paredzēti, lai tos varētu pielāgot jūsu kultūrai un sabatskolas klasei, tāpēc jūtieties brīvi, stāstiet stāstus tā, kā uzskatāt par vislabāko savai auditorijai.


Paldies jums par to, ka mudināt savus draudzes locekļus koncentrēties misijas darbam! 
Redaktors Andrew McChesney
  

      Realizējamie projekti

Šī ceturkšņa Trīspadsmitā sabata ziedojums, kas pazīstams arī kā ziedojums ceturkšņa misijas projektiem, ir vērsts uz to, lai aizsniegtu jauno paaudzi un vadītu to misijas darbā Inter - Eiropas divīzijā, izmantojot šādus projektus: 

· Bērnudārzs Sofijā, Bulgārijā
· Vieta draudžu un jauniešu nometnēm, apmācību centram Beļģijā

· Kopmītnes Itālijas Adventistu universitātei „Villa Aurora” Florencē, Itālijā

· Skolas Mačejā un Peretu, Rumānijā

    Jaunās dzīves dāvana
4.jūlijs




            


 Austrija
Jirgens

Redaktora piezīme: Šīs nedēļas misijas stāstā ir aprakstīta Bogenhofena, Septītās dienas adventistu universitātes pilsētiņa Braunavā, kurā ietilpst pamatskola, vidusskola un seminārs. Skola bija saņēmusi daļu no 1986. gada Trīspadsmitā sabata ziedojumiem, kas pazīstami arī kā ziedojumi ceturkšņa misijas projektiem.


Jirgens mācījās Austrijas vidusskolā. Viņa attieksme pret mācībām bija bezatbildīga, tādēļ viņš tika izslēgts. 

Tas notika gadu pirms paredzētā izlaiduma. Jirgena uzvedība bija neapmierinoša, viņš bieži kavēja stundas un neatzina nevienu autoritāti. Jirgens mēģināja iestāties citā skolā, taču nesekmīgi. Tomēr skolas direktors bija pretimnākošs. 

„Pamēģini Bogenhofenā,” viņš sacīja. „Varbūt tur tevi pieņems.” 


Jirgens ar saviem vecākiem devās uz Bogenhofenu, uz Septītās dienas adventistu skolu. Tā kā Jirgens nāca no nereliģiozas ģimenes, viņš bija pārsteigts, ka šī skola aicināja skolēnus veidot attiecības ar Dievu. Šeit mācīties viņš īsti nevēlējās, taču tēvs mudināja viņu pamēģināt. Un Jirgens piekrita.


Lai arī viņš varēja uzsākt mācības divpadsmitajā klasē, Jirgens izvēlējās vēlreiz sākt no vienpadsmitās. Divu gadu laikā viņa dzīve skolā daudzējādā ziņā izmainījās. Īsti pat to neapzinoties, viņš pārtrauca ēst cūkgaļu un lietot alkoholu. Kā tas notika, to viņš pat nesaprata – tas vienkārši notika.


Lai gan Jirgens apmeklēja Bībeles nodarbības, viņš daudz par Dievu nedomāja. Taču pēc skolas pabeigšanas viņš iestājās pusotra gada ilgā veselības apmācības programmā Bogenhofenā. Apgūstot labas veselības principus, viņš sāka domāt – kam šie adventisti īsti tic? 

Jirgens sameklēja Bībeli un pirmo reizi to izlasīja no sākuma līdz beigām. Viņam radās daudz jautājumu, un viņš pieņēma klasesbiedra piedāvājumu kopīgi studēt Bībeli. Abi jaunie vīrieši sāka ar Daniēla pravietojumiem. 


Jirgens bija pārsteigts. Viņš redzēja, kā visi laiki sakrita un ka visi pravietojumi, izņemot tos, kas bija saistīti ar Jēzus otro atnākšanu, bija piepildījušies. Un Jirgens nodomāja – tam visam ir noteikta jēga un Bībelei jābūt patiesai! 

Nākošais solis bija samērā viegls, bija jāpieņem Dieva Radītāja esamība. Lai gan viņa ģimene nebija reliģioza, Jirgens evolūcijas teoriju nekad nebija pieņēmis. Viņs atdeva savu sirdi Dievam un tika kristīts. 

Uzzinājuši, ka Jirgens ir kļuvis kristietis, daži radinieki viņu izsmēja. Viņi jautāja, vai viņš plāno dzīvot kā vientuļnieks un pārcelties uz laukiem, kur nebūs ne elektrības, ne elektronikas. Taču, kad viņi redzēja pārmaiņas, kuras Kristus bija ienesis Jirgena dzīvē, viņu attieksme mainījās. 

Jirgena tēvs nekad nenožēloja, ka dēlu bija sūtījis uz Bogenhofenu, un šo lēmumu nosauca par labāko Jirgena dzīvē. Patreiz Jirgena māte piedalās Septītās dienas adventistu Bībeles izpētes nodarbībās.

Tagad 36 gadus vecais Jirgens ir pateicīgs, ka viņš ir mācījies adventistu skolā.


„Kad biju students, es neapzinājos, cik liela privilēģija tā bija,” viņš sacīja. „Tagad es to apzinos. Esmu priecīgs, ka mācījos Bogenhofenā. Tas izmainīja visu manu dzīvi.” 


Paldies par jūsu Trīspadsmitā sabata ziedojumu, kas pazīstams arī kā ziedojums ceturkšņa misijas projektiem, kuri palīdz pie Kristus vadīt tādus cilvēkus kā Jirgens. Bogenhofena, kura atrodas netālu no Braunavas, Austrijā, saņēma daļu no 1986. gada ziedojuma, lai atvērtu meiteņu kopmītni. Šī ceturkšņa ziedojums palīdzēs atbalstīt misijas darbu visā Inter – Eiropas divīzijā, tajā skaitā arī Austrijā. 

Misijas ziņas

· Austrijā ir 60 draudzes, 9 ticīgo grupas, kopējais ticīgo skaits sasniedz 4419. Tā kā Austrijas iedzīvotāju skaits ir aptuveni 9 188 000, tad ticīgo īpatsvars valstī ir viens uz katriem 2079 austriešiem.
· No visiem Austrijas iedzīvotājiem 80% ir kristieši, no tiem 80% - katoļi, 7% - pareizticīgie, 6% - protestanti, bet vēl 6% - citu konfesiju pārstāvji. Aptuveni 8% iedzīvotāju ir musulmaņi, bet gandrīz ceturtā daļa austriešu nepieder nevienai no reliģijām.
· Pirmo adventistu kristību dievkalpojumu Klausenburgā, Austroungārijā (tagadējā Rumānijā), aizvadīja L.R.Konradi.
· Pirmo adventistu draudzi Racersdorfā, Austrijā, 1903. gadā nodibināja vācu – amerikāņu mācītājs L.Mathe.
· Mācītāja Mathes dzīvību vairākkārt apdraudēja vietējie kristieši, tādēļ viņš pārcēlās uz netālu esošo Vīni, kur 1903. gada 1.jūlijā veica pirmo adventistu kristību Austrijā.
· 1909. gadā Vīnē tika ordinēts pirmais vietējais Austrijas adventistu mācītājs Francs Grūbers. Draudze pielika lielas pūles vietējo misionāru apmācībā, jo ārvalstu mācītājiem pastāvīgi draudēja deportācija par „miera traucēšanu.” 
· Bogenhofenas seminārs un vecāko klašu skola atrodas Sv.Pētera laukumā pie Hartas, Austrijā.
    Tēja un mobilie telefoni
11.jūlijs




            


 Austrija
Ivonna


Redaktora piezīme: Šīs nedēļas misijas stāsts norisinājās ēkā, kura tika uzcelta ar iepriekšējā Trīspadsmitā sabata ziedojuma palīdzību, kurš pazīstams arī kā ziedojums ceturkšņa misijas projektiem. Šajā namā atrodas meiteņu kopmītnes Bogenhofenā, Austrijā, Septītās dienas adventistu skolā.


Ivonna, meiteņu dekāne Bogenhofenā, iestājās par noteikumu, kurš pusaudžiem ierobežoja mobilo telefona lietošanu līdz 45 minūtēm dienā. Viņa bija novērojusi, cik atkarību izraisoši var būt šie tālruņi, un pamanīja, ka šis ierobežojums mudina audzēkņus vairāk laika pavadīt kopā, sarunāties un nodarboties ar jautrām aktivitātēm, piemēram, piedalīties laivošanā netālu no universitātes pilsētiņas. 

Taču viņa arī zināja, ka vienmēr būs kāds, kurš mēģinās noteikumus pārkāpt. Ivonnai bija aizdomas, ka dažām meitenēm, kuras dzīvoja kopmītnēs, bija divi telefoni. Kad viens no tiem tika nodots, otrs palika noslēpts. Tomēr, kamēr viņa to neredzēja, neko darīt nevarēja. 

Kādu vakaru vairākas meitenes jutās saslimušas un uzturējās savās istabiņās. Tajā vakarā Ivonna viņām atnesa zāļu tējas. Kad viņa ienesa tēju vienas meitenes istabā, viņai šķita, ka kaut kas nebija kārtībā. 


Lai ieietu istabā, Ivonnai bija jāiziet cauri divām durvīm, ārdurvīm un iekšdurvīm. Viņa pieklauvēja pie ārdurvīm un tad tās atvēra. Aiz iekšdurvīm viņa tad dzirdēja, ka kāds aiz tām pārvietojas. Uz mirkli viņa apstājās un ieklausījās. Atvērusi iekšdurvis, viņa neko neparastu neieraudzīja – 16 gadus vecā meitene gulēja gultā. Viņa pateicās Ivonnai par tēju un jautāja: „Vai jūs mani vēlreiz apciemosiet? Kad jūs dosieties pie miera?” 


Ivonna pie sevis nodomāja: „Cik interesanti jautājumi!” 


Viņa pabeidza pārējo meiteņu apmeklējumus un apmēram pēc 10 minūtēm negaidīti ieradās pie pirmās meitenes. Ivonna pieklauvēja pie ārdurvīm un, kad viņa atvēra otrās durvis, ieraudzīja, ka meitene kaut ko steidzīgi pabāza zem segas. Tagad Ivonna bija pārliecināta, ka kaut kas nebija kārtībā. Ko viņai tagad darīt? Tajā vakarā viņa lūdza Dievu: „Kungs, ļauj man šai meitenei palīdzēt.” 

Pulksten 4 no rīta Ivonna juta spēcīgu vēlmi vēlreiz atgriezties pie 16 gadus vecās meitenes. Bet tad viņa nodomāja: „Kādēļ man tas būtu jādara? Es viņu vienkārši pamodināšu.” Tad viņai ienāca prātā vēl kāda doma – varbūt viņa ir slima. 


Ivonna devās uz meitenes istabu un atvēra ārdurvis. Viņa tās atvēra un ieraudzīja, ka meitene guļ gultā un skatās savā mobilajā telefonā. 


Klusi aizvērusi durvis, Ivonna devās uz savu kabinetu un nometās ceļos, lai lūgtu Dievu: „Kungs, ko man darīt?”


Šoreiz viņa juta iedvesmu ar meiteni aprunāties. Un Ivonna atgriezās pie audzēknes un sarunās ar viņu pavadīja divas stundas. Sarunas beigās meitene sacīja: „Ziniet, es negribēju jums atdot otro telefonu, kuru es visu laiku bija lietojusi. Taču tagad man no tā ir viegli atteikties, jo es zinu, cik jums tas ir svarīgi.” 


Ivonna bija ļoti iepriecināta. Meitene saprata, ka Ivonna nevēlējās būt nelaipna, bet gan centās palīdzēt viņai pārvarēt atkarību no telefona. Un meitene agrajās rīta stundās telefona vietā par savu Kungu izvēlējās Dievu.


Paldies par jūsu Trīspadsmitā sabata ziedojumu, kas pazīstams arī kā ziedojums ceturkšņa misijas projektiem. Tas vedīs pie Dieva cilvēkus, kuriem ir nepieciešama Viņa palīdzība atkarību pārvarēšanā. Bogehofena, kas atrodas netālu no Braunavas, Austrijā, saņēma daļu no 1986. gada ziedojuma, un ar tās palīdzību tika uzbūvēta meiteņu kopmītne, kurā notika šī stāsta darbība. Šī ceturkšņa ziedojums palīdzēs pie Dieva vest vēl vairāk cilvēku visā Inter – Eiropas divīzijā, tajā skaitā arī Austrijā.  
Daži fakti

· Aptuveni ceturtā daļa Austrijas iedzīvotāju dzīvo Vīnē.
· Austrijas valsts valoda ir vācu.
· Kad franku karalis Kārlis Lielais 766. gadā iekaroja šo reģionu, viņš tajā ieviesa kristietību.
· Austrija tiek saukta par klasiskās mūzikas dzimteni, un tā bija Bēthovena, Haidna, Mocarta un Šūberta mājvieta.
· Vairā nekā puse Austrijas elektroenerģijas tiek saražota hidroelektrostacijās.
· Pie populāriem Austrijas ēdieniem pieskaitāmi – Zachertorte, bagātīga šokolādes kūka, Apfelstrudel, kārtains mīklas izstrādājums ar āboliem un Weiner Schnitzel, panēta, cepta teļa gaļas karbonāde.
· Kalnainā relfefa dēļ Austrijā ir populāri ziemas sporta veidi, īpaši kalnu slēpošana.
· Divas piektdaļas no Austrijas teritorijas klāj meži, tādēļ šī valsts ir uzskatāma par vienu no Eiropas blīvāk apmežotajām valstīm.
· Austrijā sastopami šādi savvaļas dzīvnieki: brūnie lāči, klijāni, dzērves, ērgļi, piekūni, pūces, gulbji un stārķi.
    Debesīs lemta savienība
18.jūlijs




            


 Spānija
Alberts un Ligija

Sabatskolas vadītājam: Palūdziet divus cilvēkus, vīrieti un sievieti, līdzdalīt šīs nedēļas misijas ziņu stāstu. Viņi pēc kārtas var pastāstīt par Alberta (40) un Ligijas (39) pieredzi.

Ligija: 
Es piedzimu Septītās dienas adventistu ģimenē Venecuēlā un uzaugu, gūstot zināšanas un pieredzi par Dievu. Taču, kad sasniedzu 22 gadu vecumu, es draudzi pametu un iesaistījos šovbiznesa un modes pasaules aktivitātēs. Vairākus gadus es darbojos kā modele, piedalījos skaistumkonkursos, piemēram, „Mis Venezuela”,  „Miss Hawaiian Tropic” un „Miss Hispano.” Es strādāju televīzijā, teātrī, arī filmējos. Tiku publicēta žurnālos un modes katalogos. Man piederēja uzņēmumi. Ārēji mana dzīve izskatījās ideāli, taču iekšēji jutos iztukšota. 
Alberts:
 Es uzaugu nelielā pilsētā aptuveni 120km attālumā no Barselonas, Spānijā.

Manai ģimenei bija noteikts reliģisks pamats, taču tā kā ticība nebija manas ikdienas dzīves centrā, es uzaugu samērā sekulārā vidē. Tomēr mani vienmēr bija nodarbinājuši dziļi jautājumi par dzīvību un nāvi. Biju meklējis atbildes dažādās pasaules reliģijās, taču nekad nebiju iedomājies, ka patiesību, pēc kuras es tā ilgojos, varētu atrast Bībelē. 

Man patika arhitektūra, kultūra, ceļošana, pasaules iepazīšana un vēsture. Tomēr mana dzīve bija pārpilna ar ballītēm un īslaicīgām attiecībām, un tas mani neapmierināja. 

Ligija: 

Arī es apceļoju pasauli. Lai gan sirdī biju tālu no Dieva, jutos tā, it kā nepiederētu šovbiznesa pasaulei. Zināju, ka Dievs mani aizsargā, taču domāju, ka pie Viņa atgriezties man nav iespējams. Manas nedēļas nogales bija pasākumiem pārbagātas un mans dzīvesveids bija tālu no tā, kādu to vēlējās Dievs. 

Pēc daudzām neveiksmīgām attiecībām, īpaši pēc vienām no tām, kuras nodarīja īpašas sāpes, es pieņēmu radikālu lēmumu. Es pametu savu karjeru, arī savus uzņēmumus. Tā kā mana identitāte bija sakņojusies šovbiznesā, tad tagad man nebija ne jausmas, kas es tagad esmu. Tobrīd dzīvoju Spānijā. Ļoti bēdājos un sāku meklēt atbildes grāmatās, kuras solījās šādos gadījumos palīdzēt. Izveidoju sarakstu ar īpašībām, kurām būtu jāpiemīt manam topošajam vīram. Pirmais punkts šajā sarakstā bija, ka viņam ir jātic Dievam. 
Alberts: 

Pēc gadiem ilgas ballēšanās un atbilžu meklēšanas nepareizajās vietās es biju nonācis tupikā. Man šķita, ka manai dzīvei ir nepieciešama jauna jēga. Mani māca dziļas skumjas, biju gatavs kaut kam jaunam. Un tieši tad mūsu ceļi krustojās.

Kad mēs satikāmies, starp mums nekavējoties izveidojās cieša saikne. Pārsteidzoši, bet mūsu sarunas dabiski sāka virzīties uz ticības jautājumiem.

Ligija:

Mūsu otrajā tikšanās reizē es Albertam atskaņoju kādu Spānijā labi pazīstama Septītās dienas adventista mūziku. To es darīju pirmo reizi. Alberts sākumā bija šokēts un pārsteigts, taču viņš neko neteica. 

Mūsu sarunas kļuva aizvien dziļākas. Alberts sāka iepazīt Dievu. Arī man Dievs sāka atklāties no jauna, no manas pieredzes, ne tikai no tradīcijām. 

Alberts: 

Naktis mēs pavadījām raudot, runājoties un smejoties. Mēs centāmies saprast, kā Dievs mūs bija vadījis līdz šim brīdim. Ligijai tā bija atgriešanās mājās, man tas bija jaunas realitātes iesākums, kurš līdz tam man bija šķitis neiespējams. Censties atklāt Bībeles Dievu man šķita neprātīgi. Taču tā izrādījās visskaistākā patiesība, ko jebkad biju atradis. 
Ligija:

Mēs sapratām, ka šīs attiecības nebija tikai starp mums diviem. Tās bija trīspusējas attiecības – starp Albertu, mani un Dievu. Jau no paša sākuma centrā bija Dievs, kurš vadīja katru mūsu soli. Kad sapratām, ka Viņam ar mums ir īpašs nodoms, nolēmām saderināties.  
Alberts: 

Mēs tikām kristīti un tad apprecējāmies. Mēs sapratām, ka viss, ko bijām līdz tam brīdim piedzīvojuši, nebija noticis nejauši. 

Viss, kas bija noticis mūsu pagātnē, mūsos bija atstājis tukšuma sajūtu. Taču tagad Dievs mūs piepildīja ar Savu mīlestību. Viņš mums parādīja, ka pasaulīgie panākumi, ballītes un seklas attiecības nekad šo tukšumu aizpildīt nevar, to spēj vienīgi Dievs.

Ligija:


Dievs mūs izglāba no pasaulīguma. Tagad mēs savas dzīves esam nodevuši Viņam un darbojamies, lai palīdzētu citiem atrast to pašu pārveidojošo mīlestību, kuru mēs atradām Dievā. 

Alberts:

Šodien mēs ejam kopā ticībā, ka mums pa priekšu iet Dievs un vada mūs. Mūsu misija ir dalīties šajā vēstījumā ar cilvēkiem, kuri, tāpat kā mēs, meklē dzīves jēgu. 

Ligija:

Tāds ir mūsu stāsts – no pasaules tieši Dieva rokās. 

Teicējs:

Pašlaik Alberts studē Sagunto Adventistu koledžā, lai iegūtu maģistra grādu teoloģijā un zinātnē, jo viņš vēlas kopā ar Ligiju vēl efektīvāk sludināt Dieva vēstis neticīgajiem. Iespēju studēt Albertam  ir nodrošinājuši visas pasaules Septītās dienas adventisti. Daļa no iepriekšējā Trīspadsmitā sabata ziedojuma, kurš pazīstams arī kā ziedojums ceturkšņa misijas projektiem, palīdzēja paplašināt teoloģijas nodaļu, kurā viņš pašlaik studē. 

Paldies par jūsu šī ceturkšņa ziedojumiem. Tie atbalstīs vēl citus projektus, kuri izplatīs evaņģēlija vēsti lielākoties laicīgi noskaņotiem iedzīvotājiem Inter – Eiropas valstīs, tajā skaitā arī Spānijā.

Misijas ziņas

· 1903. gada vasarā brāļi Frenks un Valters Bondi ieradās no Kalifornijas un apmetās Katalonijā, un, neraugoties uz to, ka viņi nepārvaldīja vietējo valodu (iedzīvotāji runāja katalāņu valodā), darbā viņi devās, izmantojot savas niecīgās spāņu valodas zināšanas. Viņi atvēra skolu, un 1904.gadā tika kristīti 3 cilvēki. 
       Enoka sapnis, 1.daļa
25.jūlijs




            


 Spānija
Enoks


Enoks juta, ka viņš šeit, Spānijā, dzīvo dzīvi, par kādu varēja tikai sapņot. Kopā ar savu biznesa partneri Barselonā viņš vadīja fizioterapijas praksi un savu karjeru attīstīja vairāk nekā 20 gadu garumā. Viņa sieva Ingrīda strādāja par fizioterapeiti Septītās dienas adventistu pansionātā. Viņiem bija divi dēli un komfortabla dzīve.


Tāpēc Enoks nevarēja saprast, kādēļ viņš joprojām juta iedvesmu kļūt par adventistu mācītāju. Viņš nevēlējās, lai Dievs domātu, ka viņš ir nepateicīgs par veiksmīgo karjeru, ar kuru viņš bija svētīts. Tomēr viņš nevēlējās arī sacīt: „Paldies par visu, ko Tu man esi devis, taču tagad es vēlos kļūt par mācītāju.” Tādēļ viņš par šo vēlmi nelūdza Dievu un pat nestāstīja par to sievai. 

Tad sākās Covid-19 pandēmija un Enokam kopā ar savu partneri bija sava klīnika jāslēdz uz apmēram 3 nedēļām. Kad tā atkal tika atvērta, Enoka vēlme kļūt par mācītāju bija kļuvusi spēcīgāka. Viņš juta, ka Dieva labā nedara pietiekoši daudz. 

Enoks par Jēzu runāja ar vairākiem saviem klientiem un kopā ar viņiem lūdza Dievu, taču lielākais vairums to nevēlējās. Taču Enoks par Jēzu vēlējās runāt visu laiku. Fizioterapeitam tas nebija iespējams.


Enoka dienas labākie brīži bija tie, kurus viņš pavadīja kopā ar Dievu. Viņam patika rīta lūgšanas un personīgās Bībeles studijas. Enoks ievēroja, ka viss, ko viņš izlasīja no rīta, bieži vien izrādījās tieši tas, kas tajā dienā bija jādzird kādam no viņa klientiem. Daži pat aicināja Enoku par viņiem aizlūgt. 

Tomēr Enoks nelūdza Dieva palīdzību, lai kļūtu par mācītāju. Viņš domāja tā – man ir jāpilda Dieva griba, un tieši tā mani aizvadīja līdz fizioterapijai. 

Taču katru vakaru, pārnācis mājās, viņš stāstīja Ingrīdai par garīgajām sarunām ar klientiem un lūgšanām. 


Beidzot Ingrīda sacīja: „Man tev ir kaut kas jāsaka. Dievs man ir norādījis, ka tev vajadzētu doties uz Sagunto, lai studētu teoloģiju un kļūtu par mācītāju.”


Sagunto Adventistu koledža ir mācību iestāde, kurā Spānijā tiek apmācīti mācītāji. 


Kad Enoks dzirdēja savu sievu izsakām domas, kuras viņš bija paturējis sevī, šī doma viņam šķita vēl neiespējamāka. Viņam taču bija bizness. Viņš un viņa sieva mīlēja Barselonu. Viņu bērni šeit mācījās adventistu skolā. Enoks tikai noteica: „Ja tā būs Dieva griba, nevis tikai mana vēlēšanās, Viņš mums to darīs zināmu.”

Taču Ingrīda tam nepiekrita. Katru nedēļu viņa vīram atgādināja: „Dievs man saka, ka mums jābrauc uz Sagunto.” 


Katru reizi Enoks atbildēja: „Tas nav iespējams. Mums vajag māju, darbu un jauno skolu zēniem. Mums nevajadzētu šīm domām tērēt savu laiku.” 

Kādu dienu Enoks savas domas atklāja savam svainim, kurš bija mācītājs. Iepriekš viņš neko par saviem nodomiem stāstīt nebija plānojis, taču vārdi paši izlauzās pāri viņa lūpām. Viņa svainis apsolīja lūgt Dievu un piebilda: „Ja tāda būs Dieva griba, Viņš tev to darīs zināmu.” 

Tad nomira Ingrīdas tēvs, un ģimene sāka apsvērt pārcelšanos, lai būtu tuvāk viņas mātei. Enoks un Ingrīda lūdza Dievu: „Vai mums vajadzētu palikt Barselonā, vai pārcelties, lai palīdzētu mātei, vai arī doties uz Saguto?”


Ingrīda nosūtīja savu CV uz vairākām darba vietām sava tēva pilsētā, taču neviens neatbildēja. Tajā pat laikā Enoka fizioterapijas prakse Barselonā uzplauka. Viņš pat kopā ar partneri nolēma iegādāties blakus īpašumu, lai savu darbību paplašinātu. 

Kamēr viņi kārtoja dokumentus, Enoka partneris pēkšņi ievaicājās: „Kāpēc tu neesi mācītājs?” 


Enoks bija šokēts. „Ko tu runā?” viņš jautāja. 


Partneris atbildēja: „Es redzu, kā tu ar saviem klientiem runā par Jēzu. Redzu, ka tas tev patīk. Tad kāpēc gan tu neesi mācītājs?”


Drīz pēc tam Enoks un viņa ģimene ieradās Sagunto Adventistu koledžā, tur viņš uzsāka teoloģijas studijas, lai kļūtu par mācītāju. Tas nebija viņu, bet gan Dieva plāns. 

Kā tas notika, par to tiks pastāstīts nākošās nedēļas stāstā. 


Iepriekšējais Trīspadsmitā sabata ziedojums, kas pazīstams arī kā ziedojums ceturkšņa misijas projektiem, palīdzēja paplašināt Sagunto Adventistu koledžas teoloģijas nodaļu, kurā pašlaik studē Enoks. Vēl viens ziedojums palīdzēja uzbūvēt meiteņu kopmītni, kurā tagad strādā Ingrīda. Tāpat kā šie ziedojumi ir būtiski ietekmējuši Enoka, Ingrīdas un citu cilvēku dzīves, jūsu ziedojums šajā ceturksnī var palīdzēt pārveidot mūžībai vēl vairāku cilvēku dzīves. Paldies par jūsu dāsno atbalstu misijas projektiem Inter – Eiropas divīzijā, kurā ietilpst arī Spānija. 
Daži fakti
· Kristīgā ticība Spānija nostiprinājās galvenokārt romiešu valdīšanas laikā. Vēlāk šajā reģionā iebruka ģermāņu ciltis no Eiropas, bet 711. gadā – musulmaņi no Āfrikas.
· 1492. gadā kristīgās karaļvalstis Spānijas ziemeļos iekaroja musulmaņus un izplatīja katoļu ticību.
· Svētās Ģimenes katedrāle (Sagrada Familia) ir katoļu katedrāle Barselonā, ko projektējis slavenais arhitekts Antoni Gaudi. Tā vēl tiek būvēta sākot no 1882. gada, taču, neraugoties uz to, ka tā nav pabeigta, tai ir piešķirts UNESCO Pasaules mantojuma statuss.
     Enoka sapnis, 2.daļa
1.augusts

No pagājušās nedēļas stāsta: Enoks saprata, ka šeit, Spānijā, viņš dzīvoja ļoti izdevušos dzīvi. Viņam Barselonā kopā ar partneri piederēja plaukstoša fizioterapijas prakse. Viņa sieva Ingrīda strādāja par fizioterapeiti Septītās dienas adventistu pansionātā. Viņiem bija divi dēli, kuriem patika apmeklēt vietējo adventistu skolu. Tāpēc viņš nevarēja saprast, kāpēc viņš juta iedvesmu doties uz Sagunto Adventistu koledžu un studēt, lai  kļūtu mācītājs. Kādu dienu, kad viņa biznesa partneris bija pabeidzis dokumentu kārtošanu lielajam biznesa paplašināšanas projektam, viņš Enokam jautāja, kādēļ viņš nav kļuvis par mācītāju.

Tajā vakarā Enoks par šo sarunu pastāstīja Ingrīdai. Nākamajā dienā viņam bija jāparaksta biznesa paplašināšanas projekta dokumenti. Ingrīda, kura daudzus mēnešus bija mudinājusi Enoku kļūt par mācītāju, izmisīgi lūdza:


„Dievs, mēs nevaram veidot savus plānus, ja Tu klusē. Mēs varam doties jebkurā virzienā. Taču, lūdzu, lai tas notiek pēc Tavas gribas.” 


Nākošajā rītā Enoks piecēlās un uzsāka savu personīgo dievkalpojumu. Pēc Bībeles lasīšanas un lūgšanas viņš atvēra Bībeles studiju materiālu un pievērsās Ābrahāma ticības izpētei. Viņš izlasīja, kā Dievs bija licis Ābrahāmam atstāt savu zemi un doties uz vietu, kuru Viņš norādīs. Enoks lūdza Dievu: „Ja Tu tā esi sacījis, tad jau tas nav grūti. Domāju, ka mēs visi vēlamies no Tevis dzirdēt tiešu pavēli.” 

Pulksten septiņos no rīta zvanīja Enoka telefons. Tas bija Sagunto Adventistu koledžas prezidents. 


„Atvainojos, ka zvanu tik agri,” sacīja prezidents. „Es pamanīju, ka tu jau aktīvi darbojies WhatsApp, tāpēc zināju, ka esi nomodā. Man tev kas jāpajautā.” 


„Kas noticis?” jautāja Enoks.


„Tu vari atteikt,” prezidents sacīja. „Man tev ir jālūdz kas tāds, ko manā prātā ir licis Dievs. Mēs vēlētos, lai tu ar sievu brauktu uz Sagunto. Tu kalpotu par zēnu dekānu, bet tava sieva – par meiteņu dekānes vietnieci. Mēs jums dosim mājokli un maksāsim algas.” 


Enoks nespēja noticēt savām ausīm. Prezidents ar viņu runāja tāpat kā Dievs bija runājis ar Ābrahāmu – tieši. 


Kad prezidents pabeidza nolasīt veicamo darbu sarakstu, viņš sacīja: „Labi, tagad tu vari man sacīt nē. Zinu, ka tev ir savs bizness, bet man tomēr vajadzēja pajautāt.” 


Enoks jutās kā zaudējis balsi. Beidzot viņam izdevās pateikt, ka viņš jau gadiem ilgi bija sapņojis kļūt par mācītāju, taču tas vienmēr bija šķitis neiespējami. Un tagad šis prezidenta aicinājums izskatījās kā paša Dieva iejaukšanās. Durvis nu bija atvērtas. 

Prezidents bija pārsteigts. 


Pēc zvana Ingrīda jautāja, kas ir noticis. 


„Zvanīja Sagunto Adventistu koledžas prezidents,” Enoks sacīja. „Viņš vēlas, lai mēs dodamies uz turieni un strādājam par dekāniem.” 

Ingrīda sāka raudāt. Viņa iepriekšējā vakarā bija lūgusi, lai Dievs atklātu savu gribu. Un viņas pašas vēlēšanās kopš nesenās tēva nāves bija pārcelties tuvāk mātes dzīvesvietai. 


„Nē,” Ingrīda sacīja. „Es vēlos doties pie savas mātes.” 

Ingrīda sacīja Enokam, ka, lai pārceltos uz Sagunto, viņai ir nepieciešama skaidra zīme no Dieva.

„Tu domā, ka ar to, kas tikko notika, vēl nepietiek?” Enoks jautāja.


„Nē, man vajag savu zīmi,” atbildēja Ingrīda.


Enoks un Ingrīda lūdza Dievu. Viņi Dievam atgādināja, ka Gideons bija saņēmis nevis vienu, bet gan divas zīmes ar vilnu, par kuru rakstīts Soģu grāmatas 6.nodaļā. Un viņi lūdza Dievu to darīt arī viņiem.


Nākamajā rītā, braucot uz darbu, Ingrīda lūdza Dievu. Viņa atcerējās Bībeles galda spēli, ko viņa un Enoks bija izveidojuši Covid-19 ierobežojumu laikā. Viņi to bija iesnieguši Spānijas adventistu draudzes jauniešu nodaļai, bet mēnešiem ilgi nebija saņēmuši atbildi. Viņa lūdza Dievu: „Ja jauniešu direktors sazināsies ar mani par šo spēli, es to uztveršu kā zīmi, ka mums ir jādodas uz Sagunto.”


Tad viņa pārdomāja. “Tas tomēr būtu par daudz prasīts,” viņa teica Dievam. “Mēs ar jauniešu vadītāju neesam runājuši samērā ilgi. Man nav nepieciešams, lai viņš piezvanītu. Man tikai vajag, lai Tu skaidri pateiktu, ka tā ir Tava griba.” Pēc trīsdesmit minūtēm jaunatnes direktors atsūtīja viņai īsziņu. Viņš rakstīja: “Man nav nekā konkrēta, ko tev pastāstīt par spēli. Es tikai gribēju, lai tu zinātu, ka mēs to joprojām izskatām. Tas arī viss.”

Ingrīda piezvanīja Enokam. „Mēs braucam uz Sagunto,” viņa sacīja. 


„Kas noticis?” Enoks jautāja.


„Šovakar mājās pastāstīšu,” Ingrīda atbildēja.

Šodien Enoks un Ingrīda dzīvo un strādā Sagunto Adventistu koledžā. Viņu divi dēli mācās adventistu skolā, kura atrodas tajā pašā universitātes pilsētiņā. Enoks, kurš pārdeva savu fizioterapijas prakses daļu, studē teoloģiju un priecājas, ka par Jēzu tagad var runāt bez ierobežojumiem. 

„Mēs esam nolēmuši vienmēr būt gatavi klausīties Dieva balsī, Viņa gribā un visā, ko Viņš mums lūdz darīt,” sacīja Enoks. „Mūsu dzīves nepieder mums. Dievs mūs šeit atveda, un no šī brīža mēs iesim, kurp Viņš mūs sūtīs.”


Daļa no iepriekšējā Trīspadsmitā sabata ziedojuma, kurš pazīstams arī kā ziedojums ceturkšņa misijas projektiem, tika novirzīta Sagunto Adventistu koledžai, lai paplašinātu tās teoloģijas nodaļu, kurā studē arī Enoks. Vēl viens iepriekšējais ziedojums palīdzēja uzcelt meiteņu kopmītni, kurā strādā Ingrīda. Tāpat kā šie ziedojumi ir mainījuši dzīvi Enokam, Ingrīdai un citiem, jūsu ziedojums šajā ceturksnī daudziem cilvēkiem var palīdzēt sagatavoties mūžībai. Paldies par jūsu dāsnajiem ziedojumiem misijas projektiem Inter - Eiropas divīzijā, kurā ietilpst arī Spānija.
Daži fakti

· Spānija ir pasaulē lielākā olīveļļas ražotāja, valstī tiek saražoti gandrīz 40% no kopējās pasaules produkcijas.
· Spānija ir tradīcijām bagāta valsts. Viena no šīm tradīcijām ir vērojama Vecgada vakarā, kad pēdējās 12 gada sekundēs tiek apēstas 12 vīnogas. Tiek uzskatīts, ka tas nes veiksmi.

  Grūti iegūstamā būvatļauja

8.augusts

Lai Bulgārijā uzceltu jebkāda veida ēku, ir nepieciešama būvatļauja. Būvatļauju  izsniedz pilsētas vadība. 

Tā kā Septītās dienas adventistu draudze plānoja atvērt lielu dievnamu valsts galvaspilsētā Sofijā, tai bija jāsaņem pilsētas galvenā arhitekta parakstīta būvatļauja.

Lai saņemtu parakstu, bija jāpiesakās uz tikšanos ar galveno arhitektu klātienē. Taču katru dienu viņš nebija pieejams. Lai parakstītu būvatļaujas, savā birojā viņš ieradās reizi mēnesī. Turklāt uz tikšanos varēja pierakstīties tikai pa tālruni. Klātienes pierakstīšanās nebija iespējama. Ivai, Bulgārijas Septītās dienas adventistu draudzes biroja sekretārei, lai pieteiktos uz tikšanos, nācās zvanīt galvenā arhitekta sekretārei.


Uzdevums nebija vienkāršs. Kad Iva zvanīja pirmajā mēnesī, tālruņa līnija pastāvīgi bija aizņemta. Otrajā mēnesī līnija bija brīva, taču neviens neatbildēja. Trešajā un ceturtajā mēnesī līnija atkal bija aizņemta. Visbeidzot, Bulgārijas adventistu draudzes prezidents devās uz galvenā arhitekta biroju, lai situāciju noskaidrotu klātienē. 

„Jūs nevarat norunāt tikšanos, ierodoties šeit,” teica sekretāre. „Jums ir jāpiezvana.” Tad nu prezidents no galvenā arhitekta biroja piezvanīja Ivai un teica: „Esmu birojā. Lūdzu, tūlīt piezvani viņa sekretārei.”
Iva vairākkārt zvanīja, taču neviens neatbildēja. Telefons zvanīja un zvanīja. 

Prezidents to dzirdēja, to dzirdēja arī sekretāre, tomēr viņa neatbildēja. 

Iva bija apjukusi, viņa piezvanīja prezidentam un teica: „Piezvani viņai pats.” Viņš tā arī darīja. Stāvot sekretāres priekšā, viņš piezvanīja uz viņas biroja tālruni, taču viņa klausuli nepacēla. 
Kopš šās dienas adventisti sāka nojaust, ka viņu zemes gabalu iegādāties vēlas kāds cits. Zemes gabals, kuru viņi bija nopirkuši Sofijas Rietumu Septītās dienas adventistu dievnamam, bija izcils nekustamais īpašums, tas atradās tieši blakus metro stacijas pazemes ieejai. Līdzās zemes gabalam atradās liels tirdzniecības centrs. Otrā pusē – galvenā tramvaja līnija. Kāds, iespējams, cerēja, ka adventisti padosies un pārdos zemi par zemu cenu. 

Adventisti sāka dedzīgi lūgt par savu dievnamu. Viņi turpināja lūgt veselus 25 gadus. Beigu beigās Sofijā amatā stājās jauns galvenais arhitekts, kurš parakstīja ilgi gaidīto būvatļauju. Dievnama celtniecība sākās 2024. gada oktobrī ar Trīspadsmitā sabata ziedojumu palīdzību. 

„Mēs esam priecīgi, ka mūsu 25 gadus ilgās lūgšanas ir piepildījušās,” sacīja draudzes vecākais Marians. 
Sofijas Rietumu Septītās dienas adventistu dievnams tiek būvēts, pateicoties dāsno ziedotāju atbalstam no visas pasaules. Šie ziedojumi tika ievākti 2020. gada pirmajā ceturksnī. Šajā ceturksnī jūs varat palīdzēt dalīties labajā vēstī ar Bulgārijas iedzīvotājiem par Jēzus drīzo atnākšanu. Daļa no ziedojumiem tiks novirzīta Septītās dienas adventistu bērnudārzam ar nosaukumu "Krāsainā cerība" (Tzventna Nadezhda), kas pārceļas no īrētām telpām uz savu ēku Sofijā. Paldies par jūsu dāsnajiem ziedojumiem.

Misijas ziņas

· 19.gadsimta deviņdesmito gadu sākumā vācu adventistu grupa, kas bija emigrējusi no vācu apmetnēm Krievijā un apmetusies Rumānijā, netālu no Bulgārijas robežas, līdzdalīja savu ticību starp rumāņu un bulgāru kaimiņiem.

· Pirmā adventistu grāmata, kura tika tulkota bulgāru valodā un publicēta Bulgārijā, bija 1899. gadā izdotā Elenas Vaitas grāmata „Ceļš pie Kristus” 

· 1911. gadā C.Mocers, mācītājs no Vācijas, organizēja Bulgārijas misijas lauku. Līdz 1912. gadam Sofijā bija organizēta draudze ar astoņiem locekļiem.

· Līdz pat 1990. gadam Bulgārijas valdība Septītās dienas adventistu draudzi oficiāli neatzina.

Pirmais adventistu bērnudārzs
15.augusts

Redaktora piezīme: Šīs nedēļas misijas stāsts ir par Septītās dienas adventistu bērnudārzu ar nosaukumu „Krāsainā cerība” (Tzventna Nadezhda) Sofijā, Bulgārijā, kas saņems daļu no šī ceturkšņa Trīspadsmitā sabata ziedojumiem.


Kad Marijas dēls sasniedza 3 gadu vecumu, viņa uz valsts bērnudārzu sūtīt savu dēlu nevēlējās. Taču Bulgārijā citu iespēju nebija. Adventistu bērnudārzi vēl nedarbojās. Marija nezināja, ko darīt. Tuvojās viņas bērna kopšanas atvaļinājuma noslēgums, un Marijas satraukums auga augumā. 

Bulgārijā jaunajām māmiņām tika piešķirts garš atvaļinājums, viņas varēja palikt mājās ar savu bērnu trīs gadus. Taču drīz Marijai vajadzēja atgriezties darbā finanšu iestādē. Viņa bija apmierināta gan ar savu algu, gan arī ar darba kolēģiem. Viņa vēlējās darbu turpināt, taču sūtīt savu dēlu uz valsts bērnudārzu viņa negribēja. 

Beidzot Marija kādu vakaru vērsās pie sava vīra un izmisusi jautāja: „Ko man darīt? Drīz man jāatgriežas darbā.” 


Vīrs nopietni paskatījās uz Mariju un sacīja: „Kad tu beidzot sapratīsi, ka Dievs vēlas, lai tu pati kaut ko dari?” 


Vīra vārdi Mariju pārsteidza. Tas bija kā dzirdēt Dieva balsi. Viņa zināja, ka vīram bija taisnība. Viņai vajadzēja atvērt pirmo Bulgārijas Septītās dienas adventistu bērnudārzu. Bet kā? Tas bija 2016. gads, un Bulgārijā nebija nevienas adventistu skolas. 

Kad Marija savu vīziju līdzdalīja draudzes locekļiem, daži izteica šaubas, vai tas varētu izdoties. Viņi sacīja: „Netērējiet tam savu laiku. Tas nav iespējams, Bulgārijā visi bērnudārzi un skolas ir bez maksas. Kurš gan maksās par savu bērnu sūtīšanu bērnudārzā?” 

Taču tikai trīs mēnešus vēlāk darbu uzsāka bērnudārzs „Krāsainā cerība” (Tzventna Nadezhda).

Piemērotas vietas sameklēšana prasīja sešas nedēļas. Kopā ar savu trīsgadīgo dēlu Marija apmeklēja visas iespējamās vietas Bulgārijas galvaspilsētā Sofijā. Viņa meklēja visur, izņemot savu apkārtni. Viņa vēlējās, lai bērnudārza atrašanās vieta būtu ērta viņas sapulcinātajai komandai, ne tikai 15 minūšu gājiena attālumā no savām mājām. Taču īres līgumu Marijai neviens nepiedāvāja. Kad ēku īpašnieki uzzināja, ka viņa vēlas atvērt bērnudārzu, viņi papurināja galvas un sacīja nē. Viņi nevēlējās, lai viņu ēkas postītu mazi bērni. 

Mariju māca izmisums. Viņa nespēja izprast Dieva gribu un to, kādēļ nevarēja sameklēt nevienu piemērotu vietu. 

Līdz Marijas plānotajam laikam bija palikušas tikai sešas nedēļas, un laika sāka pietrūkt. Marija atkal lūdza Dievu un sev sacīja: „Es sākšu meklēt tuvāk savai mājai.”


Tad Marija ieraudzīja sludinājumu par māju, kura atradās ielas otrā galā. Tiklīdz viņa ieraudzīja šo ēku, viņai bija skaidrs, ka tā ir Dieva sagatavota vieta. Viņa Dievam lūdza, lai īpašniece būtu pretimnākoša. 


Īpašniece šķita pozitīvi noskaņota. Marija sazvanījās ar savu komandu, lai viņi varētu ierasties. Visiem šī vieta patika, kā arī īpašniecei iepatikās komanda. Viņa piekrita māju izīrēt un pat piedāvāja dāsnu atlaidi, jo saprata, ka bērnudārzs būs jaunuzņēmums ar nelielu finansējumu un bez garantētas peļņas. Pirms nomas līguma parakstīšanas Marija zināja, ka viņai īpašniecei ir jāpasaka, ka bērnudārzā tiks mācītas Septītās dienas adventistu mācības. Marija prātoja, kā īpašniece uz to reaģēs, jo bija sastopami ļaudis, kuri uz adventistiem skatījās no augšas, jo uzskatīja to par sektu. 


Dienā, kad Marija devās parakstīt līgumu, viņa, iegājusi mājā, ieraudzīja īpašnieces vīru sēžam un lasām Bībeli. Viņa bija šokēta. Izrādījās, ka viņš bija pensionēts reliģijas un filozofijas profesors. 


Tad Marija apsēdās pie galda. Īpašniece palūkojās uz viņu un jautāja: „Jūs esat Septītās dienas adventiste, vai ne?” 


Šis jautājums Mariju pārsteidza vēl vairāk. Kā viņa to varēja zināt?


Īpašniece bija atradusi bērnudārza sociālo mediju lapu un uzzinājusi, ka tam ir saistība ar Septītās dienas adventistu draudzi. Un par adventistiem viņai bija radies ļoti pozitīvs iespaids. Īpašniece bija klavierspēles skolotāja un gadu gaitā bija mācījusi vairākus adventistu skolēnus. Viņa sacīja, ka labprāt savu māju uzticētu adventistu bērnudārzam. 


Bērnudārzs tika atvērts 2016. gada 15.septembrī. Dievs svētīja šo pasākumu, un divus gadus vēlāk darbu uzsāka otrs ar tādu pašu nosaukumu, tikai citā vietā. Patreiz vienu apmeklē 16, bet otru – 14 bērni. 


Līdz pat šai dienai Marija un pirmā bērnudārza nama īpašniece uztur draudzīgas attiecības. Katru reizi, kad viņas satiekas, īpašniece saka: „Tu esi pavisam citāda. Tavā dzīvē darbojas Dievs.” 

Marija un viņas komanda par īpašnieci un viņas vīru regulāri lūdz Dievu. 


„Viņiem pašiem bērnu nav,” sacīja Marija. „Viņi saka, ka šīs ēkas izīrēšana mums viņiem sniedz jēgas un piepildījuma sajūtu. Viņi vienmēr mūs atbalsta. Mēs zinām, ka Dievam caur mums ir plāns viņu dzīvēm, un mēs turpinām par viņiem aizlūgt.” 

Daļa no šī ceturkšņa ziedojumiem dos iespēju bērnudārzam „Krāsainā cerība” (Tzventna Nadezhda) pārcelties no īrētām telpām uz savu ēku Sofijā. Paldies, ka esat daļa no šī dzīvi mainošā projekta Bulgārijā. 

Daži fakti

· Šo reģionu, kurā tagad ietilpst Bulgārija, 45.gadā pēc Kristus iekaroja Romas impērija.
· Kristietība šajā apgabalā sāka izplatīties 4.gadsimtā. Pirmās Bulgārijas impērijas vadītājs Boriss I  864. gadā atcēla pagānismu un ļāva uzplaukt Austrumu pareizticīgajai kristietībai. 
Sofijas mīļākā grāmata
22.augusts



            


 Bulgārija
Sofija


Redaktora piezīme: Šīs nedēļas misijas stāsts ir par Septītās dienas adventistu bērnudārzu ar nosaukumu „Krāsainā cerība” (Tzventna Nadezhda) Sofijā, Bulgārijā, kas saņems daļu no šī ceturkšņa Trīspadsmitā sabata ziedojumiem.


Sofija bija vērīga un gudra 2 gadus veca meitenīte, Bulgārijas iedzīvotāja. Savās mājās par Dievu viņa nekad neko nebija dzirdējusi, jo viņas vecāki par ticības lietām neinteresējās. Taču viņas vecāki bija dzirdējuši labas atsauksmes par Septītās dienas adventistu bērnudārzu Bulgārijas galvaspilsētā Sofijā un bija pārliecināti, ka Sofijai būtu tas jāapmeklē.

Sofijai uzreiz iepatikās Bībeles stāsti, tos viņa bērnudārzā klausījās katru rītu. Viņa tos iegaumēja un drīz vien vairākus no tiem zināja no galvas.

Trīs gadu vecumā Sofija jau spēja saskatīt saiknes starp dažādiem Bībeles stāstiem. Kādu dienu skolotāja nolasīja stāstu par Samsonu un stāstīja par to, kā ļaunie filistieši bija viņu sagrābuši un ieslodzījuši cietumā.


„Ak, filistieši!” Sofija sacīja. „No filistiešiem cēlās Goliāts.” Un viņai bija taisnība! Filistieši, kuri sagūstīja Simpsonu, bija daļa no tās pašas tautas, no kuras vēlāk, ķēniņa Saula un Dāvida laikā, nāca Goliāts. 

Sofijas vērība skolotāju pārsteidza. Viņa patiesi bija apbrīnojama meitene. 


Kādu dienu Sofijas māte nosūtīja skolotājai fotogrāfiju, kurā Sofija šķirsta Septītās dienas adventistu sabatskolas bērnu grāmatu. Skolotāja bija pārsteigta, jo šo grāmatu viņa ģimenei nebija iedevusi. 

„Kur tu šo grāmatu dabūji?” skolotāja jautāja. 


Izrādījās, ka šo grāmatu Sofijai lielveikalā bija iedevis kāds svešinieks. Sofijai šī grāmata ļoti patika, taču vismīļākā viņai bija bērnu Bībele, kuru viņai bērnudārzā bija uzdāvinājusi skolotāja. 


Katru dienu Sofija šo Bībeli paņēma uz mājām un aplūkoja tās krāsainos attēlus. Pāršķirstot lappuses, viņa atcerējās Bībeles stāstus, kurus bija dzirdējusi bērnudārzā. 

Tad kādu dienu skolotāja pamanīja, ka Sofija staigā pa bērnudārzu, nesot rokās rokās vēl vienu Bībeli, mazu, sarkanu grāmatiņu. Viņa to nēsāja visu dienu. Beidzot skolotāja jautāja: „Kādēļ tu visu laiku ņem to sev līdzi?” 


„Tā ir mana mīļākā grāmata,” Sofija teica. „Man žēl, ka man tās nav mājās. Tagad es iešu pie vecmāmiņas, un man no šīs grāmatas būs jāatvadās.” 


Skolotāja bija pārsteigta. Viņa zināja, cik ļoti Sofija mīlēja savu bērnu Bībeli, kura atradās viņas mājās. Mazajā, sarkanajā Bībelē teksts bija ļoti smalkā rakstā, un tajā nebija tik jauku attēlu kā bērnu Bībelē. Taču šajā dienā Sofija bija izlēmusi, ka sarkanā Bībele ir viņas mīļākā un no tās sķirties nevēlējās. 

Kad Sofija pēcpusdienā atstāja bērnudārzu, skolotāja uzdāvināja viņai sarkano Bībeli. Sofija bija sajūsmināta. Viņa to paņēma uz mājām un tad nedēļas nogalē aiznesa savai vecmāmiņai. 

„Es ar nepacietību gaidu Sofijas pieaugšanu un attīstību,” sacīja viņas skolotāja Marija. „Viņai ir dziļa saikne ar Dievu. Šodien mūsu rīta dievkalpojumā viņa lūdza Dievu par mūsu pilsētu un par augiem mūsu bērnudārzā.” 


Daļa no šī ceturkšņa ziedojumiem ļaus bērnudārzam „Krāsainā cerība” (Tzventna Nadezhda) pārcelties no īrētām telpām uz savu ēku Sofijā. Vairāk nekā puse bērnu, kas to apmeklē, nāk no ģimenēm, kuras nepieder Septītās dienas adventistu draudzei. Daži Dievam netic. Paldies par jūsu dāsno atbalstu šim dzīvi mainošam projektam Bulgārijā. 

Daži fakti

· 1925. gadā Grieķija un Bulgārija iesaistījās konfliktā, kuru nosauca par „Klaiņojošā suņa karu.”
· Bulgārijai ir raksturīga viena no lielākajām bioloģiskajām daudzveidībām Eiropā. Valstī ir trīs nacionālie parki, 11 dabas parki, 10 biosfēras rezervāti un 565 aizsargājamās teritorijas.
· Bulgārija ir lielākā lavandas un rožu eļļu ražotāja pasaulē, kuras izmanto franču smaržu ražošanā. 
· Bulgārijas tautas mūzika izceļas ar savdabīgu skaņu, tajā tiek izmantoti tādi tradicionāli instrumenti kā gadulka, kavala un tupana. Gaida ir dūda, tā pieskaitāma Bulgārijas nacionālajiem instrumentiem
· Bulgāru virtuve līdzinās citu Balkānu valstu virtuvēm, to jūtami ietekmēja Turcija un Grieķija. Daži no pazīstamākajiem bulgāru ēdieniem ir lukanka (salami paveids), banitsa (kūka), shopska (salāti), lutenitsa (dārzeņu mērce) un kozunak (salda maize).
· Lielāko daļu no Bulgārijas un Rumānijas robežas veido upe Donava.
· Bulgārija ir viena no vecākajām Eiropas valstīm un vienīgā, kura nav mainījusi savu nosaukumu kopš tās dibināšanas.
· Bulgārijas moto ir „Vienotība rada spēku.” 
    Dievs kļūdas nepieļauj

29.augusts



            


 Bulgārija
Gogijs

Redaktora piezīme: Šīs nedēļas misijas stāsts būs par Septītās dienas adventistu bērnudārzu ar nosaukumu „Krāsainā cerība” (Tzventna Nadezhda) Sofijā, Bulgārijā, kas saņems daļu no šī ceturkšņa Trīspadsmitā sabata ziedojumiem.


Skolotāja nodomāja, ka tēvs un māte, kuri bija ieradušies Septītās dienas adventistu bērnudārzā, droši vien ir kļūdījušies. Tēvs no galvas līdz kājām bija klāts ar tetovējumiem, bet māte atgādināja modeli vai skaitumkaralieni. 

Viņi meklēja, kur aizvest savu dēlu Gogiju.
Skolotāja kādu brīdi vēlējās sacīt, ka šis bērnudārzs, iespējams, nav labākā vieta viņu bērnam, taču šo vēlmi apspieda. Viņa klusībā ludza Dievu un noraidīja savus aizspriedumus, kurus raisīja vecāku āriene. Un viņa vecākiem sacīja, ka bērnudārzā strādā Septītās dienas adventistu skolotāji, kuri bērniem māca mīlēt Jēzu. 

„Jā, jā,” abi vecāki ar neviltotu prieku atbildēja. „Mēs vēlamies šeit iekārtot savu dēlu.”

Gogijs cieta no attīstības atpalicības. Kad viņš ieradās, viņš nespēja sarunāties, bet tikai izdeva dažas skaņas. Viņš uzvedās tā, kā tas bieži vien raksturīgs bērniem ar autismu. 

Lai attīstītu Gogija runas un sociālās prasmes, skolotāja daudzas dienas par viņu lūdza Dievu un rūpīgi ar viņu nodarbojās. 

Gāja laiks, un skolotāja uzzināja, ka Gogija māte ļoti rūpējās par savu dēlu un savam bērnudārzam palīdzēja visdažādākajos veidos. Skolotājai par lielu pārsteigumu, šī modeles izskata sieviete, lai iegādātos labākās lietas par vislabākajām cenām un palīdzētu bērnudārzam ietaupīt naudu, sāka apmeklēt lielveikalu izpārdošanas. Māti arī satrauca Gogija attīstība, tādēļ skolotāja sāka ar viņu regulāri pārrunāt iespējas, kā zēnam mājās palīdzēt. 
Pāris mēnešu laikā Gogijs sāka runāt un uzrādīja arī citas sekmes. Starp skolotāju un māti izveidojās cieša draudzība. Skolotāja arī uzzināja, ka Gogija tēvs strādāja par miesassargu pie kādas bulgāru kriminālās autoritātes. 
Skolotāja turpināja lūgt par Gogiju un viņa ģimeni.

Kādu rītu skolotāja no Gogija mātes saņēma video ziņojumu. Gogijs bija slims, viņš sacīja: „Mammu, ir laiks rīta svētbrīdim!”

Bērnudārza skolotāja rīta dievkalpojumu nosauca par garīgajām brokastīm. Tagad Gogijs vēlējās šādus svētbrīžus arī mājās kopā ar savu māti.
Video bija redzams, ka Gogijs nodziedāja garīgu dziesmu, līdzīgu tām, kuras dzied rīta dievkalpojumā bērnudārzā. Tad Gogijs, turot savu bērnu Bībeli, dāvanu no bērnudārza, mātei parādīja stāstu, kuru viņš vēlējās, lai māte izlasītu. 

Māte sacīja skolotājai, ka viņa par to ļoti priecājas. Laimīga jutās arī skolotāja. Viņa saprata, ka māte ir atvērta, lai vairāk iepazītu Dievu, tāpēc sāka vadīt Bībeles nodarbības.
Dzīve Gogija mājās izmainījās. Tēvs pārstāja ēst gaļu. Bērnudārzā bērniem tika pasniegtas veselīgas maltītes, un Gogijs sāka atteiktie no gaļas arī mājās. Tad arī no šī ēdiena atsacījās visa ģimene. Māte sacīja, ka tēvs bez gaļas ēdieniem tagad jutās labāk. Tad tēvs pameta savu miesassarga darbu un iestājās darbā kādā skolā, kur kļuva par fizkultūras skolotāju. 
Vēlāk ģimene pārcēlās uz citu pilsētu, lai tēvs varētu strādāt skolotāja darbu. Taču bērnudārza skolotāja un Gogija māte turpināja uzturēt kontaktus. 

Patreiz Gogijs mācās 4. klasē un viņa sekmes ir teicamas. Māte vēlas tikt kristīta, taču pirms tam viņa ar tēvu ir nolēmuši apprecēties. Viņi bija dzīvojuši kopā nereģistrētās attiecībās, taču tagad vēlas savu savienību oficiāli apstiprināt Dieva un valsts acīs. 
Māte strādā par kosmētiķi un savu mīlestību pret Jēzu atklāti līdzdala saviem klientiem. Bērnudārzs viņai ir atsūtījis daudzas Bībeles un citas grāmatas, lai dāvinātu tās klientiem. Viņas sapnis ir darboties kā misionārei. 

Skolotāja tagad skaidri redz, ka Dievs, atvedot Gogija māti un tēvu uz Septītās dienas adventistu bērnudārzu, nav pieļāvis kļūdu. Viņš bija paveicis brīnumu. Šis lēmums uz visiem laikiem bija mainījis viņu dzīvi. 

Daļa no šī ceturkšņa ziedojumiem ļaus bērnudārzam „Krāsainā cerība” (Tzventna Nadehda) no īrētām telpām pārcelties uz savu ēku Sofijā. Vairāk nekā puse no bērniem, kuri apmeklē šo bērnudārzu, nāk no ģimenēm, kuras locekļi nav adventistu draudzes locekļi. Daži Dievam netic. Paldies jums par jūsu dāsno atbalstu šim cilvēku dzīves mainošajam projektam Bulgārijā. 
Daži fakti

· Bulgārijā populāra ir svarcelšana un cīņas sports, bet visiecienītākais sporta veids ir futbols.
· Bulgāriju iekaroja Aleksandrs Lielais, kā arī Romas, Bizantijas un Osmaņu impērijas.
         Sasistā krūzīte
5.septembris



            


 Bulgārija
Denija


Redaktora piezīme: Šīs nedēļas misijas stāsts ir par Septītās dienas adventistu bērnudārzu ar nosaukumu „Krāsainā cerība” (Tzventna Nadezhda) Sofijā, Bulgārijā, kurš saņems daļu no šī ceturkšņa Trīspadsmitā sabata ziedojumiem.

Kad māte Deniju aizveda uz Septītās dienas adventistu bērnudārzu Sofijā, Bulgārijā, viņai bija tikai gads un deviņi mēneši. 


Māte bija otrā bērna gaidībās, un viņai bija nepieciešams kāds, kurš palīdzētu pieskatīt mazo Deniju. Lai gan māte nebija Septītās dienas adventiste – viņa piederēja citai kristīgajai konfesijai – viņa paļāvās uz to, ka bērnudārza skolotājas palīdzēs Denijai iemīlēt Jēzu. 


Denija uzreiz iemīlēja skolotājas un Bībeles stāstus, kurus viņa tur dzirdēja. Arī māte un pārējā ģimene ātri vien iemīlēja bērnudārzu un tās darbiniekus. Denijas vecāki, vecvecāki, krusttēvi un krustmātes kļuva par lielākajiem bērnudārza atbalstītājiem sociālajos tīklos, liekot „laikus” un komentējot. 

Kādu dienu Denijas māte bērnudārzā ieradās ar neparastu lūgumu. 


„Vai jūs varētu mums palīdzēt atrast vietu Denijas dzimšanas dienas svinībām?” viņa jautāja. „Mums vajadzētu plašu telpu, jo mēs vēlētos uzaicināt daudz viesu.” 


Bērnudārza skolotāja piekrita palīdzēt, un beigu beigās ģimene ballīti sarīkoja adventistu draudzes galvenajā mītnē Bulgārijā. Iedomājieties – uzticīga, citai kristiešu konfesijai piederoša, kristiešu ģimene savu mazās meitiņas dzimšanas dienu svin Septītās dienas adventistu draudzes galvenās mītnes konferenču zālē! Lai vērstu viesu uzmanību uz Jēzus mīlestību, bērnudārza skolotājas palīdzēja organizēt šīs svinības un tajās iekļāva daudzus garīgus elementus. 

Visi bēni, vecāki, vecvecāki, krustmātes un krusttēvi bija ļoti apmierināti. 

Pēc tam Denijas ģimenes locekļi sāka lasīt Septītās dienas adventistu grāmatas, tajā skaitā Elenas Vaitas darbu „Laikmetu ilgas.” 


Denija paaugās un bērnudārzu atstāja, viņa uzsāka mācības pirmajā klasē. Tomēr meitene un viņas ģimene ar bērnudārzu un tās skolotājiem uzturēja ciešu kontaktu. Tagad viņi studē Bībeli un lūkojas uz to no cita skatu punkta.


Kopš Denija atstāja bērnudārzu, bija pagājis gads. Reiz pulksten 10 vakarā bērnudārza dibinātājai piezvanīja meitenes māte un izteica steidzamu lūgumu. 

„Denija ir sasitusi savu krūzīti,” māte sacīja. „Viņa ir izmisusi un raud. Vai jūs varētu palīdzēt?” 


Katrs bērnudārza audzēknis bija saņēmis savu stikla krūzīti ar savu vārdu, kā arī ar bērnudārza dibinātājas Marijas pašrocīgi zīmētu attēlu. Šīs krūzītes bērni sargā, un, kad viņi dodas projām, viņi tās paņem līdzi uz mājām. Denija savu krūzīti, kura viņai kalpoja kā jauka atmiņa par bērnudārzu, bija sasitusi. 

Marija nekavējoties nosūtīja jaunu krūzīti, kurjers to nogādāja pilsētā, kurā tagad dzīvoja Denija. Sūtījumam Marija pievienoja arī vairākas kristīga satura grāmatas. 


„Mēs redzam, kādu iespaidu Dievs atstāj uz bērnu prātiem,” sacīja Marija. Viņa nevar vien sagaidīt, kādus plānus Denijai un viņas ģimenei Dievs ir paredzējis turpmāk.  


Daļa no šī ceturkšņa ziedojumiem ļaus bērnudārzam „Krāsainā cerība” (Tzventna Nadezhda) pārcelties no īrētām telpām uz savu ēku Sofijā. Vairāk nekā puse bērnu, kuri apmeklē šo bērnudārzu, nāk no neadventistu ģimenēm. Daži Dievam netic. Paldies jums par jūsu dāsno atbalstu šim daudzu cilvēku dzīvju mainošajam projektam Bulgārijā. 
Daži fakti

· Bulgārijas galvaspilsēta ir Sofija.
· Valsts oficiālā valoda ir bulgāru valoda.
· Bulgārijas valsts himna ir „Mila Rodina” („Mīļā dzimtene.”)
· Balkānu kalni stiepjas cauri Bulgārijai no rietumiem uz austrumiem.
· Bulgārija ir piektā lielākā ogļu ražotāja Eiropā.
· Gaļas patēriņš Bulgārijā ir zemāks nekā vidēji Eiropā, bulgāri priekšroku dod daudzveidīgiem salātiem. 
· Daudzi bulgāri, atbildot „jā”, krata galvu, bet atbildot „nē” – pamāj ar galvu.
· Pirmie cilvēki, kuri sāka lietot kiriļicas alfabētu, bija bulgāri.
· Pirmā zināmā iedzīvotāju grupa, kura bija sastopama Bulgārijā, bija trāķieši – amatnieku, zemnieku un jātnieku ciltis. 
     Skolotāja, kura raudāja
12.septembris



            


    Bulgārija
Marija


Šīs nedēļas misijas stāsts ir par projektu, kas gūs labumu no šī ceturkšņa Trīspadsmitā sabata ziedojuma.


Reiz Septītās dienas adventistu draudzes locekle piezvanīja bērnudārza „Krāsainā cerība” (Tzventna Nadezhda) dibinātājai Sofijā, Bulgārijā, lai ieteiktu darbā kādu skolotāju.


„Ja bērnudārzā ir brīva skolotājas darba vieta, viņas kanditatūra būtu vērā ņemama,” viņa sacīja.


Tajā brīdī bērnudārzam skolotāju bija vairāk nekā pietiekami, taču Marija gadu gaitā bija iemācījusies, ka Dievs neko nevajadzīgu nepiedāvā. Viņa bija iemācījusies ieklausīties Viņa balsī un meklēt Viņa gribu. 

Tādēļ viņa sacīja: „Šobrīd mums skolotājs nav vajadzīgs, taču es ar Taņu labprāt satiktos.” 


Darba intervijas laikā Marija Taņai pajautāja, vai viņa ir Jēzus sekotāja. Viņa atbildēja, ka viņas vīrs pirms dažiem mēnešiem ir pievienojies adventistu draudzei un ka viņa par to ir sadusmota. Viņa nespēja saprast, kādēļ viņš sestdienas pavada dievnamā, nevis kopā ar viņu, it īpaši tādēļ, ka lielāko daļu nedēļas viņš darba dēļ pavadīja ārpus mājām. Taņa bija atteikusies no vīra aicinājumiem lasīt Bībeli vai kopā ar viņu iet uz dievnamu.


Marija pastāstīja Taņai par bērnudārzu. Viņa paskaidroja, ka viņa to Sofijā bija nodibinājusi 2016. gadā un ka tagad to apmeklē aptuveni 30 bērni divās atseviķās ēkās. Marija pastāstīja, kam tic adventistu skolotāji un kā viņi strādā. Viņa juta, ka Taņa garīgu lietu apspriešanai ir gatava. 

Tad saruna pievērsās bērnudārza izaicinājumiem un tam, kā Dievs to brīnumainā kārtā bija vadījis. Marija juta iedvesmu Taņai piedāvāt darbu, un viņa ieteica skolotājai apdomāt pusslodzes darba iespēju. 


Pēc divām dienām Taņa piezvanīja un šo piedāvājumu pieņēma.


Mēnesi vēlāk Marija uzzināja, kas ar Taņu bija noticis tālāk.


Taņa pastāstīja, ka pēc intervijas viņa sākusi nevaldāmi raudāt. Viņas vīrs Deņislavs viņu gaidīja mašīnā. Apsēdusies viņam blakus, Taņa raudāja veselu pusstundu. Vīrs tikai smaidīja, jo juta, ka viņas sirdī darbojās Svētais Gars. 

Taņa sacīja, ka darba intervijas laikā viņas sirdī radās vēlme dzīvot ticības dzīvi, tāpat kā Marijai. Izejot no bērnudārza, viņa jutās tā, it kā saule spīdētu spožāk. Pirmo reizi savā dzīvē viņa sajuta, ka Dievs viņu mīl. 


Kad viņa automašīnā beidzot noslaucīja asaras, viņa Deņislavam apsolīja, ka sabatā kopā ar viņu ies uz dievnamu. Un viņa šo savu solījumu turēja. 


Marija sāka vadīt Taņai Bībeles nodarbības, un deviņus mēnešus vēlāk viņa savu sirdi atdeva Jēzum un tika kristīta. Deņislavs bija sajūsmināts.


Daudz vēlāk Taņa atzinās, ka daļu no sava stāsta viņa nebija vēl līdzdalījusi. Divas dienas pēc darba intervijas bijušais darba devējs bija viņai piezvanījis un piedāvājis kļūt par sava bērnudārza līdzīpašnieci. Viņai tad būtu augsts atagojums 
un iespēja veidot savu darbinieku komandu, kā arī mācību programmu. Šis piedāvājums bija vilinošs. Taču Taņa bija izvērtējusi savas iespējas un saprata, ka, ja viņa šo piedāvājumu pieņems, tad viņa tomēr zaudēs ko nenovērtējamu. Tādēļ viņa piezvanīja Marijai, lai pieņemtu viņas piedāvāto nepilnas slodzes darbu. 

Patreiz Taņa vada bērnudārza otro korpusu, savukārt Marija – pirmo. Turklāt Taņa un Deņislavs ir kļuvuši par draudžu dibinātājiem. Redzot nepieciešamību pēc adventistu klātbūtnes vienā no Sofijas rajoniem, viņi uzsāka evaņģelizācijas programmu un nodibināja tur draudzi. 

„Ir brīnišķi apzināties, ka tu pats neko nevari paveikt,” sacīja Marija. „Jēzus saka: „Bez Manis jūs neko nevarat darīt.” Bet, kad tu atpūties Viņa rokās un paļaujies uz Viņu, tad Jēzus dara brīnumus.” 


Daļa no šī ceturkšņa ziedojumiem ļaus bērnudārzam „Krāsainā cerība” (Tzventna Nadezhda) pācelties no īrētām telpām uz savu ēku Sofijā. Vairāk nekā puse bērnu, kuri apmeklē bērnudārzu, nāk no neadventistu ģimenēm. Daži Dievam netic. Paldies par jūsu dāsno atbalstu šim daudzu cilvēku dzīves izmainošajam projektam Bulgārijā un arī citiem projektiem, kurus atbalstīs šīs dienas ziedojumi. Citi Inter – Eiropas divīzijas projekti ietver divas skolas Rumānijā, jauniešu un draudzes nometnes, apmācību centru Beļģijā un kopmītnes Itāļu Adventistu universitātē Florencē, Itālijā. 
Direktore abiem vecākiem

   Rumānija
Kamēlija

Redaktora piezīme: Šīs nedēļas misijas stāsts ir no Septītās dienas adventistu pamatskolas Mačejā, Rumānijā, kura saņems daļu no šī ceturkšņa Trīspadsmitā sabata ziedojumiem.


Kad māte bija ieradusies Mačejas, Rumānijā, Septītās dienas adventistu skolas direktores kabinetā, viņa lēmumu jau bija pieņēmusi.

„Esmu atnākusi paņemt savu dēlu no jūsu skolas,” viņa sacīja. „Es šķiros no sava vīra, un esmu pārcēlusies uz citu pilsētu. Šī skola no mūsu jaunajām mājām atrodas pārāk tālu.”


Uzzinot, ka māte vēlas pārcelt astoņgadīgo Antonio uz valsts skolu, direktore Kamēlija bija noskumusi. Un viņa juta iedvesmu pajautāt: „Vai jūs varētu pie manis atbraukt kopā ar savu vīru?”

Māte piekrita un neilgi pēc tam atgriezās kopā ar Antonio tēvu. 


„Šķiršanās būtu liels zaudējums,” viņiem sacīja direktore Kamēlija. „Tad Antonio zaudētu savus vecākus un skolu.”


Māte ar savu laulību nebija apmierināta un uzstāja uz šķiršanos. Tomēr tēvs izteica vēlmi palikt kopā. 


Direktore Kamēlija zināja, ka neviens no abiem vecākiem dievnamu regulāri neapmeklēja, tādēļ viņa nolēma citēt Bībelē sacīto. Viņa teica, ka Dievs radīja Ēdenes dārzu un laulību un ka Viņš šķiršanos nosoda. Viņa citēja Jēzus vārdus: „Ko nu Dievs savienojis, to cilvēkam nebūs šķirt,” Mat.19:6. 

„Šķiršanās nav Dieva plāns,” sacīja direktore. „Tas ir sātana plāns, jo viņš vēlas ģimenes iznīcināt. Viņš zina, ka šķirtam vecākam vienam pašam ar visiem izaicinājumiem galā tikt būs grūti.” 

Māte un tēvs uzmanīgi klausījās.


„Man ir ideja,” turpināja Kamēlija. „Tā vietā, lai strīdētos, pamēģiniet viens otram pateikt ko tādu, ko jūs novērtējiet otrā. Padomājiet par to, kas jums patīk savā sievā. Kādas labas īpašības viņai piemīt? Kādas labas īpašības ir jūsu vīram? Kas jums viņā patīk?” 


Māte piekrita ar savu galīgo lēmumu par Antonio pārcelšanu nogaidīt. Taču dažas dienas vēlāk, pēc vēl viena strīda ar zēna tēvu, viņa iebrāzās direktores Kamēlijas kabinetā un bija apņēmusies šķirties un Antonio pārcelt uz citu skolu.


„Mans vīrs ir bez darba,” viņa nikni smējās. „Viņam nav naudas, ģimeni uzturēt viņš nevar. Par mums viņš neinteresējas.” 


Direktore juta līdzi mātes bažām, taču mudināja viņu būt pacietīgākai. Šajā Rumānijas rajonā darbu sameklēt nebija viegli. Māte saprata, ka Kamēlijai bija taisnība. Un viņa sāka samierināties domu, ka šķirties nevajadzētu. 

Tad, pēc vēl viena strīda, direktorei piezvanīja tēvs. 


„Mana sieva man visu laiku pārmet, ka man nav pietiekoši daudz naudas, lai uzturētu ģimeni. Viņa saka, ka es neesmu ieinteresēts rūpēties par viņiem,” viņš sacīja. 


Direktore aicināja viņu turpināt darba meklējumus. 


„Jums vajadzētu sameklēt darbu, lai pierādītu sievai, ka esat apņēmies rūpēties par ģimeni,” viņa sacīja. 


„Vai tad man vajadzētu iet uz darbu tikai tādēļ, ka viņa tā grib?” viņš jautāja.


„Jā,” atbildēja direktore. „Jūsu sieva zina jūsu bērna vajadzības. Atrodiet darbu. Jums ir bērns, jūs esat par viņu atbildīgs.”


Un tā tas turpinājās. Katru reizi, kad viņi sastrīdējās, māte ieradās direktores kabinetā, bet tēvs piezvanīja pa telefonu. Strīdi vienmēr bija par tēva bezdarbu un naudas trūkumu. Direktore Kamēlija nepārtraukti mudināja māti būt pacietīgai un tēvu atrast darbu. Strīdu starplaikos pāris sekoja direktores padomam un atrada ko jauku, ko pateikt vienam par otru. 

Tad tēvs sameklēja darbu Francijā. Viņš aizbrauca un sāka sūtīt naudu ģimenei Rumānijā. Māte bija apmierināta, taču viņa izjuta vīra trūkumu. Tagad vīrietis, no kura viņa reiz gribēja šķirties, bija kļuvis ļoti dārgs. Pēc diviem gadiem, kad Antonio jau bija 10 gadi, māte viņu izņēma no skolas un pārcēlās uz Franciju, lai ģimene atkal būtu kopā. 

Atrodoties Francijā, ģimene uzturēja kontaktus ar direktori. Antonio pēc viņas ilgojās un uzstāja, ka ar viņu regulāri jāsazvanās. Direktore uzzināja, ka ģimene Francijā ir atradusi draudzi un sākusi to apmeklēt. Viņi bija kļuvuši tuvāki – ne tikai viens otram, bet arī Dievam. 


Ģimene atpakaļ uz Rumāniju pārcēlās tieši laikā, lai Antonio varētu sākt mācīties sestajā klasē valsts skolā. Viņš labprāt būtu atgriezies adventistu skolā, taču tā nodrošināja apmācību tikai līdz 4. klasei. 

Direktore Kamēlija joprojām ir laba viņu ģimenes draudzene. Ikreiz, kad viņa pilsētā satiek tēvu, viņš smaida un saka: „Paldies, pateicoties jums, es savu ģimeni saglabāju.” 


Daļa no šī ceturkšņa ziedojumiem palīdzēs Septītās dienas adventistu pamatskolai Mačejā, Rumānijā, paplašināties, lai tā varētu uzņemt vēl vairāk bērnu. Paldies par to, ka plānojat pienest dāsnus ziedojumus. 

Misijas ziņas

· Septītās dienas adventistu doktrīnas Rumānijā pirmo reizi sludināja M.B.Čehovskis, bijušais poļu katoļu priesteris, kurš par septītās dienas sabatu un Kristus drīzo atgriešanos bija uzzinājis, atrodoties Amerikā.
· Atgriežoties Eiropā 1864. gadā, viņš sludināja šīs doktrīnas Itālijā un Šveicē. 1868.g. – 1869.g. ziemā viņš ieradās Rumānijā un sludināja Pitesti. Viņa vēsti pieņēma aptuveni 12 cilvēku. 
· Pastāvīgs adventistu darbs rumāņu vidū iesākās 1904. gadā, kad J.F.Ginters, evaņģēlists no Krievijas, apmetās Bukarestē. 
             Dzīvojot ticībā, nevis paļaujoties uz redzamo

Klāra un Andrea


Klāra ir dzīvespriecīga skolniece, pilna drosmīgu un radošu ideju. 


Lai gan viņa ir tikai 11 gadus veca, viņa pārliecinoši apgalvo, ka visas viņas lūgšanas tiek atbildētas. 


Skolā, kurā viņa mācās, bija vajadzīga angļu valodas skolotāja. Priekšroka tiktu dota kandidātiem, kuriem angļu valoda būtu dzimtā. Tomēr dažādu iemeslu dēļ mācību gads iesākās bez šī skolotāja, un nebija neviena, kurš varētu stāties viņa vietā. Klāra sāka lūgt par to, būdama pilnīgi pārliecināta, ka situācija tiks atrisināta. 

Laiks gāja, un šķita, ka neviens šo problēmu atrisināt necentās. Tomēr Klāra nezaudēja drosmi, viņa par to turpināja lūgt. 


Otrā pasaules malā, Austrālijā, jauna sieviete vārdā Andrea apmeklēja nometnes sanāksmi. Klausoties, kā misionāru ģimene dalījās savā pieredzē, viņa tika dziļi iedvesmota. Viņai prātā ienāca kāda doma, taču viņa nolēma to neīstenot, jo nešķita, ka tam būtu pienācis īstais laiks. 

Viņa tikko bija uzsākusi jaunas darba gaitas un pirmo reizi dzīvoja viena pati. Andrea bija jāmaksā hipotekārais kredīts. Viņa gatavojās piedalīties profesionālās apmācības programmā. Nav nejaušība, ka šis laiks viņai nešķita piemērots. Tomēr, apskatot Instagram, viņas skatiens VividTaith lapā apstājās pie aicinājumiem misijas darbā. Andrea nospieda „like” un atgriezās savā ikdienas dzīvē, domas par misijas darbu atstājot. Taču sēkla viņas sirdī bija iedēstīta. 

Tajā pat laikā Rumānijā Klāra turpināja lūgt Dievu un ticēt. 


Dažus mēnešus vēlāk, atpūšoties pludmalē Austrālijā, Andrea atvēra Instagram, un viņu kā zibens spēriens pārsteidza ieraksts VividTaith. Tur bija paziņojums par misionāra darba iespēju Rumānijā. Priekšroka tika dota kandidātam, kuram dzimtā valoda ir angļu. 

Andrea juta, ka šis aicinājums ir adresēts tieši viņai, un viņu pārņēma pārliecība, kura mudināja viņu rīkoties. Viņa gan pie sevis nodomāja: „Tas ir neprāts, tam nav jēgas. Es neesmu šim darbam sagatavota un apmācīta.” 

Adrea un viņas ģimene nolēma divas nedēļas lūgt Dievu un gavēt, lūdzot pēc īpašas vadības. Tas, ka Dievs viņu aicināja uz Rumāniju, viņas ticību stiprināja. Un viņa iesniedza savu pieteikumu. Divi mēneši pagāja bez atbildes. Andrea jutās atvieglota un domāja, ka no šī izaicinājuma viņa ir izvairījusies. Savu daļu viņa bija paveikusi, pieteikumu iesniegusi. Neviens neatbildēja. Varbūt Dievs tomēr teica, ka šis nav īstais laiks.


Tad, septembrī, Andrea saņēma e pasta atbildi. Pēc intervijas ar skolas administrāciju Andrea saprata, ka aizkulisēs darbojas Dievs. Viņa ticēja, ka Viņš visu vada un ka vislabāk ir sekot Viņa plānam. 

Tomēr Andrea satraucās par daudzām problēmām – ko darīt ar jauno darbu, mājas hipotēku, dažādiem citiem maksājumiem un draudzes pienākumiem. Viņas nasta bija milzīga.


Ar asarām acīs Andrea lūdza Dievam zīmi, ka tas patiesi ir Viņa plāns. Tajā pat brīdī viņa sajuta mieru, kādu nekad agrāk nebija pazinusi, tas bija kas pārdabisks. Tas bija miers, kurš pārsniedza visu viņas izpratni. Tieši šajā lūzuma punktā Andrea atmeta visas savas šaubas un savai dzīvei pieņēma Dieva gribu. 


Mēnesi vēlāk Andrea ieradās Rumānijā. Tur viņai sākās tas, ko viņa tagad sauc par labāko savas dzīves laiku. Andrea saprata, ka, ja vēlies, lai Dievs darbotos caur tevi, tev jābūt labprātīgam, paklausīgam un priecīgam. 

Viņa bieži saka: „Dievs nekad nelūgs tevi atteikties no kaut kā, nedodot tev pretī ko labāku.” 
Klārai tā bija atbildēta lūgšana. Tas ir spēcīgs atgādinājums, ka pat bērna ticība var aizkustināt sirdis visā pasaulē un ka Dievs patiesi dzird visas lūgšanas neatkarīgi no lūdzēja vecuma.
Bet Andrea no Dieva saņēma apņemšanos sekot Viņam, Kuram mūsu dzīvēs vienmēr ir paredzēts pats labākais. Mums vajadzētu sekot Dieva plāniem, jo, kā saka Andrea, „Dievs zina labāk par mums.” 

Daži fakti

· Rumānijas galvaspilsēta ir Bukareste.
· Valsts nosaukums „Rumānija” ir cēlies no latīņu valodas vārda „romāns”, kas nozīmē „romietis” vai „romiešu.”
· Mūsdienās lielākā cilvēku daļa valkā modernus apģērbus. Tomēr festivālos var redzēt tradicionālos apģērbus, kuros tērpti tautas mūziķi un dejotāji. Sieviešu tērpi bieži vien ir bagātīgi izšūti ar galvenokārt ģeometriskiem rakstiem. Tiek uzskatīts, ka izšuvums sniedz ieskatu reģionā, no kura tas nāk. Tiek izmantoti dažādi simboli un krāsas.
· Rumāņu virtuvi ir ietekmējušas vācu un austriešu virtuves, kā arī Balkānu virtuves, piemēram, grieķu, bulgāru un serbu. Populāras ir bagātīgas zupas un sautējumi, kuri pazīstami ar nosaukumu ciorba, tāpat arī mititei (mazi maltās gaļas rullīši), mamaliga (no kukurūzas miltiem vai rupja maluma putraimiņiem gatavota biezputra, sajaukta ar sieru) un sanmale (pildīti kāpostu rullīši.)
· Sešas no Pasaules mantojuma vietām ir atrodamas Rumānijā. Tur ir daudz piļu, tostarp arī Cactelul Bran, kura pazīstama kā „Drakulas pils.”
· Vispopulārākais sporta veids Rumānijā ir futbols, bet otrais populārākais – teniss.
· Bukarestes parlamenta ēkas ir lielākās parlamenta ēkas pasaulē.
· Pēc Otrā pasaules kara Rumānija kļuva par komunistisku valsti līdz pat 1989. gadam, kad Rumānijas revolūcija šo režīmu gāza.
· Karpatu kalni ir Rumānijas centra izteiktākā iezīme.

